**МКОУ «Буртунайская средняя общеобразовательная школа »**

**с.Буртунай**

**З.Р.Алиева**

**Особенности анализа произведений разных жанров**

**Буртунай 2019 г**

**Буртунай 2019 г.**

**З.Р.Алиева**

**Особенности анализа произведений разных жанров.**

**Рецензеты:**

**Буртунай 2019 г**

**От автора**

Жакъасеб школалъул г1умруялда жаниб аслияб бак1 ккола ц1алдохъанасул бажариялъ, ай гьесда жиндаго лъалебщинаб бихьизабизе лъаялъ. Авар адабияталъул дарсазда ц1алдохъабазе ц1ик1к1ун рес щола жидерго пикраби загьир гьаризе ц1алулеб асаралдасан, авторасул пикру рагьизе. Амма гьеб киналдего ц1алдохъан вачине ккола муг1алимас. Муг1алимас х1аракат бахъизе ккола щибавц1алдохъанасда асаралъул мух1канаб анализ гьабизе малъизе.

Асаралъул анализ гьабиялъул суал бараб буго жибго асаралъул хаслъиялда . Ай, мисалалъе босараб асаралъул маг1наябгун сипатияб рахъалда . Амма киналго асаразе г1аммаллъун кколел,анализ гьабулаго ц1унизе кколел рахъалги рук1уна . Кинха хабариял рук1а, лирикиял рук1а асаразул анализ гьабизе ц1алдохъабазда малъилеб? Узухъда , т1оцебесеб иргаялда муг1алимасда лъазе ккола ц1алдохъабазе программалда кьураб теориялъулаб рахъги,кьолеб анализ данде ккезабизе ккола ц1алдохъабазул ригьалде. Лъабабилеб иргаялда муг1алимасухъа бажаризе ккола кинаб ригь босаниги,анализ гьабиялъул рахъ мух1кан гьабизе,ай муг1алим вук1ине ккола махщел камилав. Кинаб асар бугониги ,ц1алдохъабазда малъун бажарулев .

Гьединаб цок1алаб х1алт1иялъ рес кьола ц1алдохъабазул бажари-лъаялъулаб рахъ цебет1езе.

Гьаб мажмуг1алъул аслияб мурадлъун ккола ц1алдохъабазул жидерго рахьдал мац1алдехун,авар халкъалъул тарихалдехун, умумузул рук1а-рахъиналдехун к1удияб рокьи бижинаби.

Мажмуг1алъул ц1ияб рахълъун ккола асаразул анализ гьабулеб къаг1ида малъулеб мажмуг1 авар литератураялда гьеч1олъи.

Гьаб мажмуг1алъул кьуч1алда анализ гьабизе ц1алдохъабазда малъула Казбек районалъул школабазда. Материал лъун буго ДИРОялъул сайталда, гьелдасан к1удияб пайда босула авар мац1алъул ва адабияталъул повышениялъул курсазде рач1арал муг1алимзабазги. Мажмуг1алъул материал лъун буго «Авар учитель» сайталдаги .

Лирикияб асаралъул ,ай коч1ол анализ гьабулеб къаг1ида :

1.Коч1ол библиография (кеч1 кида хъвараб –заман, гьелъул къисмат,авторасул творчествоялъулъ кинаб бак1 гьелъ кколеб.)

2.Тема (сундул х1акъалъулъ авторас бицунеб бугеб )

3.Жинс

4.Жанр

5.Аслиял , асаралъулъ авторас рорхулел суалал суалал

6.Композиция

7.Коч1ол сужетияб рахъ (бугони)

8.Коч1ол г1уц1и (къаг1ида, гьижа,рифма,аллитерация ,ассонансал)

9.Коч1ол мац1 -сипатиял раг1аби х1алт1изариялъул къаг1идаби:

-эпитетал

-метафораби

-ирония

-гипербола

-дандекквей

-олицетворение

10.Коч1ол каламалъулъ синтаксисиял рахъал :

-риторикиял суалал ,ах1иял ,хит1абал, инверсия ( гьез ц1алдолесул коч1олъ лъугьунеб ишалдехун пикру загьир гьабизе к1вар кьола)

-анафора

-эпифора

-рефрен

-мухъазул къадар

11.Лирикияв багьадурасе къимат

12. Коч1ол аслияб пикру.

13.Дурго пикру асаралъул х1акъалъулъ.

Прозияб асаралъул анализ гьабулеб къаг1ида.

1. Байбихьи.Асар кида хъвараб, авторасул творчествоялъулъ гьелъ кколеб бак1, т1олго литератураялда жаниб асаралъ кколеб бак1.
2. Проблемиял суалал
3. Асаралъул тема
4. Жинс
5. Жанр
6. Композиция(Асаралъулъ кколел лъугьа-бахъиназул рахас)
7. Сюжетияб мухъ(пролог-цо хасаб байбихьи, церехун карал лъугьа-бахъиназул х1акъалъулъ, экспозиция, завязка, градация-лъугьа-бахъиназул цебет1ей, кульминация, развязка, эпилог)
8. Асаралъул багьадурал(гьезул г1амал-хасият, хьвада-ч1вади, лъик1ал-квешал рахъал-гьезие, сверухъ ругезде данде ккун ,къимат кьела)
9. Диалогал, монологал,авторасул к1алъаял(гьез авторасе рес кьола лъугьа-бахъиназе къимат кьезе)
10. Пейзаж –гьелъ кумек гьабула багьадуразе къимат кьезе.
11. Асаралъулъ кколел тунка-г1усиял
12. Асаралъул идея (киналниги проблемиял суалазул рича-чвай,асаразда кколел лъугьа-бахъиназдалъун авторасе абизе бокьараб, нилъеда бич1ч1инабизе бокьараб жо.)
13. Асаралъул х1акъалъулъ дурго пикру.
14. Г1аммаб къаг1идаялда асаралъул жамг1ияталъе ,г1олеб г1елалъе бугеб к1вар.

Гьеб къаг1идаялда малъила ц1алдохъабазда асаразул анализал гьаризе. Узухъда ,

5 классалъул ц1алдохъабаздаги 11 классалъул ц1алдохъабаздаги цого къаг1идаялда малъуларо. Жиде-жидер программаялъул т1алабазда рекъон малъила жиб-жиб асаралъул бут1а.

**Расул Х1амзатовасул «Авар мац1» кеч1алъул анализ.**

Расул Х1амзатовасул «Авар мац1» абураб кеч1 ккола инсанас жиндирго рахьдал мац1 ц1унизе ккеялъе бачараб мисаллъун.

1.Библиография – кеч1хъвана 1959 соналъ. Гьеб хъваялъе г1иллалъунги ккана школазда , институтазда рахьдал мац1 малъизе кколарин абураб х1укуматалъул лъазаби. Г1исинал мац1азул бук1инисеб гьеч1ин, киназего г1аммаб мац1лъун бук1ине кколин г1урус мац1 абураб пикру. Гьеб суалалда т1асан»Баг1араб байрахъ»газеталъул редакциялда бук1ана к1удияб данделъи. Газеталъул редакторлъун вук1арав Мух1амад Шамхаловас гьарула Расул Х1амзатовасда рахьдал мац1алдехунбугеб жиндирго пикру загьир гьабеян. Гьеб гьариялъе жаваблъун хъвараб буго гьаб кеч1. Гьеб гуребги, живго Р.Х1амзатовги ц1акъ рах1атхун лъугьуна., рахьдал мац1азул бук1инисеб цебеч1езабун.

Шаг1ирасул унго-унгояб рек1ел гъварилъудасан бач1унеб ах1илъун ккола рахьдал мац1 ц1унизелъун хъвараб гьаб кеч1.

Авторасул т1олабго творчествоялъе кьуч1лъун ккола «Авар мац1» абураб кеч1.

Асаралъулъ х1алт1изарурал:

«Аваразул калам, гьелъул камиллъи!» абурал раг1абаздасан бич1ч1уна Расул Х1амзатовас кинаб къимат кьолеббугебали рахьдал мац1алъе.

Кеч1т1оцебе ц1аларабго, рек1елъе лъугьуна пашманаб, х1инкъараб асар, щай гурелъул лирикияв багьадур холев вуго, щивниги г1агарлъиялъул чиги аск1ов гьеч1ого. Гьесда рух1 лъола маг1арул мац1алда раг1араб каламалъ:

Къана данде цаби , вахъана т1аде.

Шаг1ирасул рак1-рак1алъулаб рокьи рахьдал мац1алдехун бугеб загьирлъула гьал раг1абазулъ

Метер маг1арул мац1 , хвезе,

Хваги дун жакъаго, жаниб рак1 кьвагьун.

Байбихьуда пашманал пикраби дагь-дагьккун х1алуцуна, рек1елъ хут1ула г1иц1го, кинабго жоялъе кьуч1лъун босараб рахьдал мац1алдехун бугеб х1айранаб рокьи.

Расул Х1амзатовас коч1олъ х1алт1изабураб пашманаб бакъаналъ нилъеда бихьула т1олго рек1ел ч1ваби авторасул рахьдал мац1алъухъ унтун рук1ин , гьев х1адур вуго г1агараб мац1алъе рух1 кьезеги.

2.Жинс-лирика

3. Жанр-лирикияб кеч1.

4. Проблемияб суал-мац1 ц1униялъул суал.

5. Тема: Авар мац1алъул бечелъи, гьелъул маданияб ва рух1ияб рахъалъул гъварилъи загьир гьабиялъе бачараб мисал.

6.Композиция:

* Лирикияв багьадурасда живго макьилъ вихьи г1умруялдаса ват1алъулев
* Рух1 дагьлъарав багьадурасда авар калам раг1ин, ва гьелъ чорхое къуват кьей.
* Далилал рачун, авторас рахьдал мац1 инсанасул бищунго хирияб хазина бук1ине ккей бич1ч1инаби.
* Г1агараб ракьги рахьдал мац1ги цого жо бук1ин бич1ч1инаби .

7.Сюжетияб мухъ:

**Кульмин.**

Метер маг1арул мац1 хвезе батани….

**Эксп.** **Зав.**

Макьу Авар калам раг1ин **развязка**

шаг1ирасул анищ-

маг1арул мац1алъ хабада

цересан унез маг1арул

мац1алда ц1ар рехселилан .

8. Коч1ол мац1.

Кеч1 хъван буго дурусаб , мух1канаб, рек1елъе бортулеб авар мац1алда. Гьеб бечед гьабун буго жинда жанир х1алт1изарурал эпитетаз, метафорабаз, дандекквеяз ва цогидалги сипатиял раг1абаз.

Эпитетал: Т1варамагъадисеб,пуланав,аваразул, г1агараб,камилаб,к1удияб ва гь.ц.

Дандекквеял: черхалда борчараб рачел киниги, маг1арул мац1алъ кинигин

Метафораби:сог1аб ракь,берал къанщулелъул т1аде къулизе,дир гьаракь бахъани дир лъималахъа ва гь ц.

Инверсия: Бокьула, Мух1амад, дие гьаб дунял.

Инверсия х1алт1изабиялдалъун авторас т1адч1ей гьабулеб буго хасаб рокьиялъ вухьун вугин жив жиндир рахьдал мац1гун абураб.

9. Коч1ол г1уц1и:

Щай дие къвариг1ун бугеб Дагъистан,

Дир гьаракь бахъани дир лъималахъа? Риторикиял суалал ва

ах1иял

Щай дий маг1аруллъи, маг1арул чаг1аз

Чияр мац1 бицунеб жидерго гъаст1а?!

**Къаг1ида**-силлабияб, **роцен**-11 гьижаялъул**, рифма** жанисеб:

**Аллитерация:**д-д-д-д, б-б, хъ-хъ,м-м-м-м, г1-г1, ч-ч.

**Ассонансал:**

1мухъилъ--------

2мухъилъ-а-а-а-а,и-и,а-а-а

3мухъилъ-а-а,а-а,а-а

4мухъилъ-а-а

**Анафора :** Щай коч1ол каламалъулъ раг1и авалалда

Щай такрарлъи

**Эпифора :** К1алъалев гуро коч1ол каламалъулъ

Гьарулев гуро раг1и ахиралда такрарлъи

Г1емер х1алт1изарун руго риторикиял суалал ,ах1иял,хит1абал . Гьез нилъеда бихьизабулеб буго шаг1ирасул рек1ел х1алуцин.

10. Лирикияв багьадурлъун вуго живго автор. Гьев вуго ц1акъ ургъел карав, рахьдал мац1алъул бук1иниселда т1ад ургъун, ц1акъ рах1атхварав.Рахьдал мац1 инсанасул рух1ияб ва маданияб бечелъи бук1ин бич1ч1арав, гьеб ц1унизе ккей щивав инсанасул , Ват1ан ц1униго г1адаб, борч бук1ин бич1ч1арав. Гьесул рек1елъа божилъи т1аг1ун гьеч1о , гьесда жиндирго ва г1агараб халкъалъул бук1инисеб бихьулеб буго г1иц1го жиндирго рахьдал мац1гун цадахъ. Мац1 т1аг1ани , халкъги т1аг1унеблъи бич1ч1инабулеб буго шаг1ирас.

11.Коч1олъ х1алт1изарурал т1абиг1аталъул суратаз лирикияв багьадурасул рек1ел х1ал рагьизе кумек гьабула.Кьуру бат1алъи, лъар чвахи, ц1умазул ах1дей- гьеб киналъго загьир гьабула лирикияв багьадур бищунго хирияб г1умруялдаса ват1алъулев вук1ин. Рахьдал мац1алдаса ват1алъизе т1абиг1атцин рази гьеч1о.

12. Аслияб пикру:Умумуз ирсалъе тараб рахьдал мац1 ц1унич1они, ц1унуларо халкъ. Мац1 ц1уни буго, Ват1ан ц1унизе ккей г1адаб ,щивасул борч.

13 Асаралда т1асан ц1алдохъабаз жидерго пикруги загьир гьабила .

**Ражаб Динмух1амаевасул «Т1улакьераб борохь» абураб къисаялъул маг1наябгун сипатияб анализ.**

«Т1улакьераб борохь» абураб асар хъвана Ражаб Динмух1амаевас 1941 соналъ. Гьеб бук1ана Ват1аналде т1аде тушман к1анц1араб, кумек х1ажалъараб заман. Щибав советияв инсанас г1ахьал гьабулеб бук1ана гьеб къварилъи . Ражаб Динмух1амаевасул гьаб асарги бук1ана т1олго халкъалде балеб ах1илъун , Ват1аналде т1аде къо ккун бугилан абун.

Асаралъул жинс- эпосияб, жанр – къиса.

Аслиял рорхулел проблемиял суалаллъун гьанир ккола:

1.рагъул суал,

2.тушманасда кинабго рахъалъан кьаби щвезабиялъул ва «т1улакьераб» рокьукъаб борхьидаса Ват1ан бац1ц1ад гьабиялъул суал,

3.советияб халкъалъул бах1арчилъи ва къох1ехьей, г1аммав тушманасде данде гьабулеб къеркьеялъулъ цолъи, гъунки, Ват1аналъ гьабураб ах1уе кьолеб цок1алаб жаваб.

Гьаб асаралъул темалъун ккола К1удияб Ват1анияб рагъул заманалда маг1арул халкъалъ бихьизабураб къох1ехьей рагъул фронталда гуребги, тылалдаги . Рокьукъаб фашизм т1аг1инбизелъун маг1арулаз Ват1аналъ бараб ах1иялъе кьуна кьварараб жаваб.Кинабго цогидаб х1алт1и, руччабазда т1адги къан, т1олго бихьинал, ай хералгицин, Ват1ан ц1унизелъун , къват1ире рахъана.

Къисаялъул композициялъулал бут1абилъун ккола:

1. Т!абиг1аталъул гьайбатаб сурат, маг1арулазул талих1аб ,ракълилаб г1умру.
2. Колхозчаг1аз Ват1ан т1егьазабизе бахъулеб х1аракат, киназго гьелъие г1оло гьабулеб жигараб х1алт1и.
3. Х1усен т1адвуссин.
4. Радиоялдасан, тохлъукьего, тушман Ват1аналде т1аде к1анц1ун вук1ин лъай.
5. Киналниги колхозчаг1азул , Ват1ан ц1унизелъун, гьарурал к1алъаял, пайдаял ишал
6. Аскар г1уц1и
7. Рагъухъабазулгун киназго къо-мех лъик1 гьаби.

Сюжетиял бут1абилъун гьанир ккола:

1. Экспозиция-Кьерхараб зоб…. абураб бак1алдасан кьураб т1абиг1аталъул сурат.
2. Завязка-Правлениялъул х1алт1абазде вахъун ч1ун вук1ана Султ1ан
3. Лъугьа-бахъин цебет1ей кколеб буго колхозчаг1азул х1алт1абаздасан. Г1алибег , кьаг1иги рачун, иналдасан
4. Кульминация –Рагъ байбихьи.
5. Развязка- аскар г1уц1и ва тушманасде данде рагъизе рахъин.

Къисаялъулъ кьолеб т1абиг1аталъул сураталъ нилъеда бихьизабулеб буго халкъалъул талих1аб, г1одобе буссараб г1умру, ва аслияб жолъун киназего кколеб буго Ват1ан т1егьазабиялъул суал.

Амма гьеб талих1аб г1умруялъе ахир лъуна фашизмалъул рек1к1аб т1адек1анц1иялъ. Халкъалда, хасго аслияв багьадурлъун къисаялъулъ колев Айгунида , фашизм цебеч1ола т1улакьераб борохьлъун. Гьелъул к1алдисан бурулеб ц1аялъги биялъги нилъеда бич1ч1инабулеб буго рах1му гьеч1еб, гурх1ел лъалареб г1ажал гьелъ бекьулеб бук1ин. Фашизм т1аг1инабич1они, эркенаб , талих1аб г1умру бук1ине гьеч1еблъи.

Аслиял багьадураллъун руго Пат1иматги, Дайгьанатги,Айгунги ,Давудги, Х1усенги. Киналго багьадурал руго лъик1аб рахъалдасан рихьизарун. Т1олгоял руго , х1алт1улъ т1ерхьун, Ват1ан т1егьазабизе жигараб х1аракатчилъиялда.

Айгун, ригь араб г1умруялъул вугониги, х1ал лъазе теч1ого, ях1 рехич1ого, г1олилазда цадахъ план т1убазабизе х1аракат бахъулевлъун вихьула нилъеда. Амма гьеб киналъего ахир лъола балагьаб рагъалъ.

Цебет1олеб г1умруялъул церехъабилъун кьун руго г1олохъанаб г1елалъул багьадурал: Пат1иматги, Дайгьанатги, Х1усенги. Гьез,свак лъач1ого, гьабулеб буго колхозалъул х1алт1и. Х1ан сок1к1уней йиго Пат1имат, херав Айгунида къецги лъазабун. Лъабго къоялъ т1убазабизе бук1араб план цо къо къалъилалде т1убазабула гьелъ. Гьеб киналъго нилъеда бич1ч1изабулеб буго г1олохъанаб г1елалъул Ват1ан т1егьазабизе бугеб гъира.

Кинабниги иш къисаялъулъ кколеб буго цо къоялда жаниб, гьелъги асаралъе ц1ик1к1араб к1вар кьола: гьединаб хехаб къаг1идаялда, къокъаб болжалалда, цебет1езе бук1ана нилъер улкаялъул гьайбатаб, эркенаб г1умру. Амма кинабго бахъана балагьаб рагъалъ- Айгунил васасе лъади ячине бук1араб анищги, г1олилазул цоцаздехун бук1араб г1ищкъуги, рохалилаб , ракълилаб г1умруги.

Амма гьеб киналъухъго халкъалъ къисас босизе буго «т1улакьераб борохьалдасан», фашизмаялдасан.Гьелда щаклъи гьеч1олъи нилъеда бич1ч1инабулеб буго халкъалъ церерахъун гьарулел к1алъаяз, гуллби гьаризе бак1арулеб бугеб пахьул къайиялдалъун.Халкъалда цебе Х1усеница кьола раг1и-тушман ракьалда лъеч1ого, т1адруссине гьеч1ин абураб.

Рагъде унезул байрахъулавлъун вихьизавулев вуго херав Айгун. Гьелдалъун авторас бич1ч1инабулеб буго херал рук1а, г1олохъанал рук1а х1адурал рук1ин Ват1аналде т1аде бач1араб къо борхизе.

Колхозалъул церехъабилъун рук1арал давудги Султ1анги гьанже рагъде унелъулги церехъабилъун руго. Гьелдасан нилъеда бич1ч1уна унго-унгояв советияв чи чармил си вук1ин.

Гьес кинаб къо бач1аниги, х1ехьезе буго.

(Щибав багьадурасул сипат мух1канго рагьила)

Асаралъулъ нилъеда ц1акъ г1емер дандч1валеб буго диалогалъулаб къаг1ида.

Масала, Айгунидаги Султ1анидаги гьоркьоб:

-Щай дуе щибго мунпаг1ат гьеч1еб хиса-баси? Дурго авансниги босеха, к1удияв чи.

-Щиб гьабизе дие центнер гьанал? Амма бертин гьабулеб мехалъни, нахъе ч1валаребха. Хисани щибан, ч1уру. (ваг ь. ц.)

Асаралъулъ х1алт1изарурал монологаз, к1вар кьун , рагьула багьадуразул сипатал.

Масала, Айгунил монолог -Уха, херав чи, херав чи абун, махсараде кквезехъинев, бихьизе гурищ бугеб херав дирги бах1арал нужерги х1ал…

Къисаялъулъ к1удияб бак1 ккола т1абиг1аталъул сураталъ. Авторас к1удияб махщалида бихьизабулеб буго муг1рузул гьайбатаб сурат, Дагъистаналъул т1олго авлахъазулги, рохьазулги, щобазулги, хасго т1егь-хералъул сипаталъул мух1канлъиялъ асаралъул мац1 ц1акъ берцин гьабун буго.

Масала: Кьерхараб зоб бакьулъан роц1ине лъугьана. Нак1к1ги х1икматаб рак1 г1ат1ид гьабулеб хъах1иллъиялъ хисана. Г1адаламег1ер, квасквас г1адин ,нак1к1улъ т1упун бук1ана…

Къисаялъул мац1 буго кутакалда пасих1аб, бич1ч1ине бигьаяб, гьединлъидал гъираялда ц1алула гьеб. Руго х1алт1изарун г1емерал сипатиял раг1аби:

Эпитетал:бец1г1урччинал, баг1арсиял,г1адилаб, разияб, гъанкъарал, руц1ц1ух1ун х1алт1улел ва гь. ц.

Дандекквеял: квасквас г1адин, к1удиял гьоц1аби г1адин, рахсидаса рат1алъарал горал г1адин, г1арцул чалулъун, якъут т1аде щвараб г1адин,оцоца г1адин……ва гь.ц.

Метафораби: къунщбузда саву к1ут1арав, рак1 г1ат1ид гьабулеб хъах1иллъиялъ, ургъараб к1алагъоркье буссана, кверал мах1 берцинаб х1отолъ расандулел рук1ана ва гь.ц.

Аслияб пикрулъун къисаялъул ккола советияб халкъ , хасго дагъистаниялги, миллат, росу бат1а гьабич1ого, цо къараб зар кинигин, тушманасде данде къеркьезе рахъин, ва гьеб къуваталъ, щаклъи гьеч1ого т1улакьераб борохь ч1инт1изабизе бук1ин.

К1удияб Ват1анияб рагъул заманалдаги жакъасеб къоялдаги Р.Динмух1амаевасул «Т1улакьераб борохь» абураб къисаялъул к1удияб к1вар буго г1олохъанаб г1елалъе тарбия бит1араб тарбия кьеялъул. Гьеб асаралъул кьуч1алда г1олилазда бич1ч1уна Ват1ан ц1уни, гьеб т1егьазаби щибав инсанасул борч бук1ин. Нилъеца гьеб хадусеб г1елалъухъе дагьабги т1адег1анаб даражаядалъун кьезе ккола, гьеб наслабазда гьоркьоб бугеб бухьен т1езе тезеги бегьуларо.

**«Надиршагь щущахъ виххизави» абураб халкъияб кеч1алъул анализ**

1.Библиография.

Гьаб буго халкъияб кьалул кеч1. Халкъалъул тарих лъазе кьалул куч1дузул к1удияб к1вар бук1ана. «Надиршагь щущахъ виххизави» абураб кеч1 х1акъикъиял лъугьа – бахъиназул кьуч1алда г1уц1араб буго. 1742 соналъ (18 г1асру) 150азарго чи вугеб аскаргун, цере ратарал ракьалги рахъулаго, Надиршагь Дагъистаналде щола.

Гьеб кеч1алъул цо чанго вариант буго, гьел варианталги данде гьарун, Мух1амадсаг1ид Саг1идовас г1уц1ун бук1ана цо текст. Г1алимзабаз гьелда хундерил вариантинги абула. 1942 соналъ къват1ибе биччан бук1ана хасаб брошюра х1исабалда.

2.Жанр – халкъияб кьалул кеч1.

3.Проблемаби – рагъул, халкъалда т1ад гьабулеб зулмуялъул; лъимал, руччаби инжит гьариялъул.

4.Тема – къват1исев тушманасда данде, Ват1ан ц1унун, гьабураб рагъ, гьеб рагъулъ нилъер халкъалъул цолъи.

5.Г1уц1и: т1оцебесеб бут1аялда бицунеб буго шагьасул къуваталъул, гьесул бечелъиялъул – г1арцуца къач1арал аскаразул.

К1иабилеб бут1аялда рак1 гурх1иледухъ бихьизабун буго шагьасул аскараз халкъалъе гьабулеб зулму, рух1арал росаби, холел г1олохъаби. Рак1алде ккезе бегьула маг1арулазе зах1малъилин гьеб къуваталде данде рахъине. Амма гьеб рагъде гьел х1адурлъула, къуват данде бак1арула, муг1рузул халкъ бах1арчилъиялде ах1ула:

Къойил г1ак1а ах1ула сугъулдерица.

Камилго, жибго рек1ее асар гьабиледухъ, хъван буго жибго кьалул байдан.

Дагъистаналъул халкъалъул бах1арчилъи, лебаллъи, кумекалъе рач1унел мадугьалзаби, Надиршагьасул бечелъиялде ва къуваталде данде маг1арулаз кколеб буго жидерго Ват1аналде бугеб рокьи.

Тушманасде данде къеркьолел нилъеда рихьула лъимал – к1удиязе кумек гьабулел къадал гьаризе, руччаби – бихьиназул рет1елги рет1ун, рагъул байданалде унел, нухал къалел. Жалго бихьинал, хасго Огъузилал, Дайтилал, Муртазг1али, ва, ахиралда, т1олалго цогидал рахъаздасан кумекалъе щварал халкъалги.

Коч1олъ бищунго х1алуцараб бак1 ккола рагъ ккеялъул бицунеб бак1.

Гьаниб кьун буго к1иго бо:

Т1оцебесеб чияр ракьал рахъулев тушманасул ва Дагъистаналъул халкъ цолъараб.

6.Сюжетияб мухъ гьадин бихьизабизе бегьула:

**Экспозиция**-г1енекке , г1адамал, хабар бицинин … абураб бак1алдасан байбихьун.

**Заявка** –улка-ракь к1удияв квер гьеч1ев Сурхай … абураб бак1алдасан байбихьун.

**Кульминация**-рагъул сурат.

**Развязка**- Надиршагьасул аскар къин, тушман нахъе вачахъи.

**7.Коч1ол мац1**:Гьаб кьалул кеч1 бечелъизабун буго пасих1ал, бег1ерал мухъаз.

Эпитетаз: къач1арав, рек1арав, г1емераб, т1у – т1улел, босанщинаб, к1удияв, турулеб.

Дандекквеяз – бицине лъаларесе кици г1адинаб, ах1изе лъаларесе турки г1адинаб. Бахьинг1и гъурулеб гъалбац1 киниги, дол хъах1илал зобал гъугъалел г1адаб.

Метафорабаз – ц1а рек1араб рагъ,зодихъ мац1 бахъулел, гьанал мач1у ч1вана, ракул х1ама.

Гипербола: ханзабазулги хан, босанщинаб улка цадахъги бачун , бидул г1орал ва гь.ц.

Хит1абал:

Г1енекке, г1адамал, хабар бицинин.

Ч1ахъаял, г1инт1аме къиса ах1изин.

Вай, гьа, г1олохъаби, гьа, г1олохъаби.

Кьабе, г1олохъаби, чарамул хвалчен

Кьвагье г1олохъаби, дурусул хъирмал,

Балагье, балагье, квер гьеч1ев, Сурхай.

Мац1 бечед гьабун буго: 1) диалектиял раг1абаз; нусазар, къивуда, к1иазар.

2) бат1иял мац1аздасан рач1арал раг1абаз; ашрафи, бухтигиму.

**8.Коч1ол г1уц1и**: силлабияб ,11 гьижаялъул , рифма жанисеб:

Аллитерация: г1-г1-(г1-5): н-н-н-н-н, д-2; б-4; р-2; х1-2

Ассонансал: 1 мухъилъ: е-е-е, а-а-а-а-а, и-и-и

2 м: и-5, е-2, а-4

3 м: а-5, и-4

4 м: а-5, и-3, е-2

Х1алт1изарун руго г1емерал риторикиял ах1иял ва суалал.

Идея: киг1ан къуватавги тушман къезавизе к1ола, халкъалъул цолъи бугони.

**«Макьу» Хъах1абросулъа Мах1мудил поэмаялъул анализ.**

Хъ. Мах1муд гьавуна 1873 с. Унсоколо районалъул Хъах1абросулъ мискинчи Анасил Мух1амил хъизаналда. Гьит1инаб мехалъ гьев ц1алана динияб школалда, дагьаб заманалъ х1алт1ана дибирлъун. Эркенлъи бокьулев байбихьана куч1дул хъвазе. Мах1муд ч1вана 1919 с. Игьалиса Магьдил Мух1амад абулев чияс.

Библиография: **«Макьу»**  хъвана 1914 с. т1оцебесеб дунялалъул рагъда вук1аго.

Жинс: лирикияб

Жанр: лирикияб поэма

Тема: Бит1ккеч1еб, т1убай гьеч1еб рокьи асаралъулъ бихьизаби.

Поэмаялъул г1уц1и буго: силлабияб, 11 гьижаялъул, рифма жанисеб :

Аллитерация: ц1-ц1, къ-къ, лъ-лъ, н-н, г-г-г, р-р-р, д-д, т-т

Ассонансазул гьаркьалги ратила

*Хут1****ана*** **рифма**

*Сверд****ана***

Поэмаялъул мац1 буго пасих1аб, гьеб бечед гьабун буго метафорабаз, эпитетаз ва дандекквеяз

Эпитетал: ц1ураб, баг1араб, гургинаб

Метафора: нур сварал берал, хиял ц1и гьабуна, рогьине х1ал к1веч1о, хвалчада бекьулеб, самаал гвангъулеб гургинаб къамар, якъвалей йигин.

Дандекквеял: тахида шагь г1адин, бакъ ч1вайдал ц1ер г1адин, кун т1урал маххаллъун биххун бугин рак1, х1инч1лъун йоржанхъун.

Гьаб коч1ол сужетияб мухъ гьадин бихьизабизе бегьила: рамазан моц1алъул 10 къо индал…

**Экспозиция:** макьу

**Завязка** – йокьулелъулгун дандч1вай – диалог.

**Кульминация** – дунял гвангъи, халкъалъул дандч1вай

**Развязка** – макьидаса вигьин ва унго – унго бугеб х1ал

Лирикияй багьадур - йиго рокьуе мут1иг1ай, бац1ц1адаб рокьи ц1унизе х1аракат бахъулей, къисматалъ цогидав чигун жиндирго г1умру бихьун батаниги унго – унгояб рокьи к1очене теч1ей.

Лирикияв багьадур – вихьулев вуго нилъеда рокьуе г1оло г1умру кьезеги разияв, рокьи т1убазе рес кколеб гьеч1елъул унго – унгояб дунялалда, гьев макьуялде вортулев вуго, макьилъ т1убалеб буго гьесул мурад.

Поэмаялъулъ х1алт1изарурал риторикиял суалаз лирикиял героязул рек1ел шавкъ х1алуцараб бук1ин бихьизабулеб буго.

Масала: Къиралзабаз балеб меседил саг1ат,

Дир х1ухьелго ч1вач1ищ, хьухьикьан араб?

Ингилис ханасул илхъидул айгъир,

Гъеду-х1инч1го ч1вач1ищ бугеб х1ал бицун?

Ц1ик1к1ун х1алт1изарун руго поэмаялъулъ рек1ел гьудуласдехун, хадубго гьудулалдехун хит1абал.

Масала:Халкъалда нур балеб баг1араб месед, нухъил куркьбаздасан куцарай гьалмагъ …

Руго асаралъулъ к1иязго цоцаде абулел т1адег1анал раг1аби, ай

симвовал: месед, къамар, гьудгьуд, манарша т1егь, микки, тай

Поэмаялъулъ ц1ик1к1ун ратула нилъеда романтизмаялъулъ рахъал.

Масала:

Анкьабилеб зодихъ Г1иса авараг, Алжаналъул х1урулг1ин.

Асаралъулъ руго гиперболаби.

Зобалде угьараб дир х1ухьелалъул

Ц1адцин гурищ бараб, нак1к1льунги лъугьун .

Гьал дуде рикьарал дир ургъелазул

Гъугъай ч1ванцин гурищ, аск1ой ячарай?

**Идея**: Дие гьаб даража макьилъ гурони, кьолареблъи лъала т1адег1анасес. Макьилъ гурони жиндир анищ, мурад т1убалареблъи авторасда бич1ч1ин, амма божи т1аг1унгут1и.

Гьаб асар хъвараб буго 1914- соназ Т1оцебесеб Дунялалъул рагъда Мах1муд вук1аго, Карпаталъул муг1рузда. Асаралъулъ бицунеб буго лирикияв герой рак1щун вук1иналъул йокьулелда берч1вазе, гьединлъидал гьев макьилъг1аги жиндир мурад т1убалародаян г1ащикълъун вуго. Йокьулей йихьиялъ, гьев ц1акъ разилъула, халикъас гьей ячун героясухъе, т1адег1анаб даражаялде гьевги вахинавун, г1емераб халкъ,бат1и- бат1ияб миллаталъул бит1ун бач1унеб буго.Къаси сордоялъулги къад къоялъулги бат1алъиго лъалеб гьеч1о, щай гурелъул кенч1олел жал фонаразул бак1алда руго г1иц1го жавгьарал, якъутал.

Дир пикруялда рекъон, живго лирикияв герой поэмаялъул ахирияб бут!аялда рак1 гурх1илеб х1алалде ккун вуго. Гьелъ бихьизабула героясул рек1ел х1алалъул чурхъи. Гьелдаго цадахъ ч1унтараб х1ал гуребги, пачаясул аскаразул бук1араб зах1матаб г1умруги.